Izvor: ANTONIO BRONIC / REUTERS

"Ugodno je bilo spoznati da se ljudi masovno učlanjuju u Novu ljevicu. Već poslije osnivačke skupštine dobili smo tristo online potpisanih pristupnica. Ljudi se učlanjuju svaki dan", kaže Dragan Markovina, osnivač stranke Nova ljevica.

Očito je postojala ozbiljna potreba za strankom ove vrste, zaključuje iz toga u razgovoru za Novi list. Čim blagdani prođu, okupit će što više ljudi koji su se javili, obaviti s njima inicijalne razgovore, a potom krenuti ozbiljno i temeljito razrađivati stranački program, i to po sektorima.



Upitan je i o formiranju lista za predstojeće lokalne izbore, budući da su najavili izlazak u Zagrebu, Splitu, Šibeniku, a spominje se i Rijeka. Za to je, navodi, osnovno odati priznanje ljudima koji su se dosad već istaknuli u svojim sredinama, a istomišljenici su s NLJ.

"Razgovarat ćemo s Radničkom frontom, naročito u Zagrebu, s veteranima borbe u Varšavskoj, s protivnicima gradnje crkve u parku na Savici, s ljudima koji se bore za zaštitu Cvjetnog trga, s Kulturnjacima2016... U Splitu ćemo razgovarati sa zaštitarima Marjana i protivnicima novog generalnog urbanističkog plana; u Puli, ako uspijemo, s borcima za Muzil, u Dubrovniku možda s protivnicima golf igrališta na Srđu", nabrojao je.



Nije htio otkriti tko radi na ekonomskom programu NLJ, navodeći da će "sve programe imati razrađene i jezgrovito sažete za godišnju skupštinu stranke u veljači".



Upitan o sve široj uporabi ustaškog pozdrava u Hrvatskoj i prigovorima da Nova ljevica svojim logom pokušava rehabilitirati crvenu zvijezdu, kaže: "Čuju se teze da su desni radikali, poput Keleminca i sličnih, minorni i nevažni, pa da im mi, koji na njihove incidente upozoravamo, nepotrebno napuhujemo važnost. Da odmah razjasnimo – to je laž. Točno jest da radikalne desne stranke nemaju veliku biračku podršku, ali historijski revizionizam i rehabilitacija ustaške države ušli su u same temelje vlasti, počevši od prošle HDZ-ove do današnje vlasti", navodi on,



Nakon niza primjera zaključuje: "Sadašnja vlada očito dopušta da se ploče s ustaškim natpisima postavljaju diljem zemlje – imamo već dva, tri slučaja. Ništa od toga nije problem radikalne desnice, nego je sve to u suštini i temeljima HDZ-a, ali se pokušava predstaviti da nije".



Na pitanje što se s tom dijagnozom može napraviti, kaže: "Da se razumijemo – nitko od nas nije ni za kakvo nasilje, nego isključivo za demokratske metode. Nužan je javni pritisak. Od vlade i HDZ-a treba zahtijevati da se konačno odrede prema tome, i da napuste tu tezu o dva totalitarizma. Ni po jednoj osnovi ne može se u istu rečenicu staviti socijalistička Hrvatska i NDH. Uporno ćemo o tome govoriti, premda želimo izbjeći zamku da nas uporno proglašavaju Jugoslavenima i titoistima. Pa ne otvaramo mi te teme! Njih uporno otvara ili crkvena ili nacionalistička desnica, pa kad čovjek reagira, jer je naprosto prisiljen na to, odmah ga optuže da se vraća u prošlost. To je podvala i zamjena teza".



Govoreći o podijeljenosti društva i kako ga nadići, navodi i sljedeće: "Najžešći nacionalisti žive jako dobro. Nisu to ljudi koji jedva spajaju kraj s krajem. Mislim, dakle, da se, dakako, mora poboljšavati socijalna slika društva, ali prije svega – razbijati strah. Vidjeli ste kolika je količina političke histerije i ludila zasula Novu ljevicu, samo zato što smo to što jesmo. Treba jasno lijevo istupiti i osvojiti pravo na slobodan razgovor o svemu. Nakon što razbijemo strah, obrazovanje je ključno, uključujući tu i medije. No dok se god obrazovna politika ne promijeni, problem će ostati."



Histerične napade na stranku, zbog kojih se privremeno maknuo s društvenih mreža nakon brojnih prijetnji koje je zaprimio, ocijenio je kao pokazivanje straha od strane nacionalističke desnice, od toga da konačno počinje demontaža mitološko-nacionalističkog diskursa Tuđmanove Hrvatske i to od strane pojedinaca koji se ne daju zaplašiti, sada djeluju zajedno.



"Besmislen je cijeli taj diskurs »ljubljenja domovine«, diskurs ljubavi u politici. Raspravlja se o emocijama, umjesto o politici. Ako to nije totalitarni refleks, ne znam što jest", kazao je također.

N1 pratite putem aplikacija za Android | iPhone/iPad | Windows| i društvenih mreža Twitter | Facebook | Instagram.